Bronisław Malinowski

Bronislavas Kasperas Malinovskis (Bronisław Kasper Malinowski, 1884 m. balandžio 7 d. – 1942 m. gegužės 16 d.) – lenkų kilmės anglų antropologas.

Anglų antropologinės mokyklos pradininkas. Laikomas vienu įtakingiausių XX a. antropologų, dalyvaujančiojo stebėjimo metodo pradininkas, susiejęs lauko tyrimų gentyse duomenis su Vakarų kultūros socialiniais aspektais.

 Biografija 

Gimė profesoriaus šeimoje Krokuvoje, tuo metu priklausiusioje Austrijai-Vengrijai. Vaikystėje kentėjo nuo ligų, bet buvo talentingas mokslui. 1908 m. Jogailos universitete įgijo filosofijos daktaro laipsnį (matematikos ir gamtos mokslų srityje). Išvyko mokytis į Leipcigo universitetą fizinės chemijos, ten susidomėjo antropologija. 1910 m. Malinovskis persikėlė į Londoną, ten įstojo į Londono ekonomikos mokyklą.

Antropologijos interesų vedinas 1914 m. dalyvavo etnografinėje ekspedicijoje po Australiją ir Naująją Gvinėją. Darė lauko tyrimą Mailu saloje, o vėliau Trobriando salose. Dėl prasidėjusio I pasaulinio karo, jis negavo leidimo grįžti į Europą, todėl liko Trobriando salose, kur tęsė savo stebėjimus. Čia jis dalyvavo ir aprašė specifinius vietinių gyventojų mainus – Kula (koralų karolių ir apyrankių mainus tarp aplinkinių salų gyventojų).


Grįžęs į Europą, Malinovskis parašė mokslinį darbą, apsigynė mokslų daktaro laipsnį ir tapo Londono ekonomikos mokyklos antropologijos dėstytoju. 1922 m. jis parašė knygą Argonauts of the Western Pacific, kuri išgarsino tiek patį B. Malinovskį, tiek jo antropologinį stebėjimo metodą. Dėl jo Londono ekonomikos mokykla kelis dešimtmečius buvo svarbiausiu antropologijos mokslo centru Europoje. 1931 m. tapo Jungtinės Karalystės piliečiu.

Vėliau išvyko į JAV, dėl prasidėjusio II pasaulinio karo ten pasiliko, dėstė Jeilio universitete. Mirė 1942 m. dėl širdies smūgio. Palaidotas Niu Heiveno kapinėse (Konektikutas).

 Indėlis 

Malinovskis laikomas vienų pirmųjų antropologų, pradėjusių atlikinėti lauko tyrimus. Iki tol dauguma antropologų remdavosi keliautojų, misionierių, kolonijų tarnautojų užrašais ir iš to darydavo apibendrinimus. Malinovskis pabrėžė būtinybę pačiam antropologui ne tik stebėti tiriamą kultūrą, bet ir dalyvauti jos gyvenime, pažinti pasaulį per tiriamos kultūros pasaulėvaizdį. Jis teigė, kad kultūra skirta tenkinti individų, o ne visos visuomenės poreikius.

Bronislavo Malinovskio idėjos padarė didelę įtaką tolimesnei antropologijos raidai, juo mainų idėją plačiau išplėtojo Marcel Mauss.

 Bibliografija 
 Trobriando salos (The Trobriand Islands, 1915 m.)
 Ramiojo vandenyno vakarinės dalies argonautai (Argonauts of the Western Pacific, 1922 m.)
 Mokslinė kultūros teorija (The Scientific Theory of Culture, 1922 m.)
 Nusikaltimas ir paprotys laukinių visuomenėje (Crime and Custom in Savage Society, 1926 m.)
 Laukinių lytinis gyvenimas Šiaurės vakarų Melanezijoje (The Sexual Life of Savages in North-Western Melanesia, 1929 m.)
 Koralų sodai ir jų magija (Coral Gardens and Their Magic: A Study of the Methods of Tilling the Soil and of Agricultural Rites in the Trobriand Islands, 1935 m.)
 Magija, mokslas ir religija (Magic, Science, and Religion, 1948 m.)
 Kultūrinės slinkties dinamika (The Dynamics of Culture Change, 1961 m.)
 Dienoraštis stricto sensu (A Diary In the Strict Sense of the Term, 1967 m.)

 Nuorodos 
 Tales from the Jungle – BBC dokumentinis filmas apie B. Malinovskį

Kategorija:Lenkijos mokslininkai
Kategorija:Jungtinės Karalystės antropologai